與耿湋水亭詠風聯句
作者：顏真卿
朝代：唐

paragraphs: 清風何處起，拂檻復縈洲。
回入飄華幕，輕來疊晚流。
桃竹今已展，羽翣且從收。
經竹吹彌切，過松韻更幽。
直散青蘋末，偏隨白浪頭。
山山催雨過，浦浦發行舟。
動樹蟬爭噪，開簾客罷愁。
度弦方解慍，臨水已迎秋。
涼爲開襟至，清因作頌留。
周回隨遠夢，騷屑滿離憂。
豈獨銷繁暑，偏能入迥樓。
王風今若此，誰不荷明休。